text: Byggepladser er blevet farligere: Det kan koste liv
  03 november 2017 kl. 21.40
  Arbejdstilsynet er ramt af besparelser, og det gør danske byggepladser til farlige arbejdspladser. Det viser en ny rapport fra COWI A/S.
  Det er blevet farligere at arbejde på de danske byggepladser. Det viser en ny rapport fra COWI A/S.
  Årsagen er, at der er skåret ned på antallet af medarbejdere i Arbejdstilsynet. Der er skåret fra 800 årsværk i 2008 til 600 årsværk sidste år.
  Antallet af tilsynsbesøg faldt fra over 60.000 i 2008 til under 50.000 sidste år. 
  Ifølge rapporten risikerer vi en skandale, hvis regeringen får flertal for flere besparelser på næste års finanslov.
  Hans Erik Meyer, som er Rejsearbejdernes formand, er en af dem, der er godt træt af, at Arbejdstilsynet ikke kan reagere hurtigt, når liv er i fare på byggepladserne.
  Han har meldt mere end 30 virksomheder til Arbejdstilsynet.
  - Jeg ser forhold, som er farlige, og hvor arbejderne kan ende på kirkegården, siger Hans Erik Meyer.
  Alligevel oplever han, at der kan gå dage og uger, før Arbejdstilsynet reagerer på hans henvendelser.
  - Når de ikke møder op, så fortsætter arbejdet, selvom det er livsfarligt, siger Hans Erik Meyer til TV SYD.
  Han fortæller, at det er blevet farligere at arbejde på danske byggepladser, fordi vi er midt i et opsving, og fordi Arbejdstilsynet har færre medarbejdere på grund af besparelser.
  - Vi er midt i et opsving, så virksomhederne presser de ansatte til det yderste, fordi de vil spare penge ,siger Hans Erik Meyer.
  Folketingsmedlem Karine Adsbøl (DF) siger fredag aften til TV SYD, at sikkerheden på arbejdspladserne er en mærkesag for Dansk Folkeparti. Hun siger, de gerne vil kæmpe for, at Regeringen ikke får gennemført de besparelser for Arbejdstilsynet, der ellers er lagt op til. De er dog ikke klar til at stille det som et ultimativt krav i forhandlingerne af finansloven, fortæller hun.
  